b'\n_START_ARTICLE_\nPoslovni bonton\n_START_PARAGRAPH_\nPoslovni bonton je trenutno dru\xc5\xbebeno sprejemljivo vedenje, ki ga dolo\xc4\x8dajo moralne norme \xc4\x8dasa in prostora v poslovnem svetu. Je torej ve\xc5\xa1\xc4\x8dina, ki jo morajo obvladovati vsi, ki so del poslovnega sveta. S tem soustvarjajo ustrezno delovno vzdu\xc5\xa1je in delajo dober vtis na poslovne partnerje. Z upo\xc5\xa1tevanjem poslovnega bontona bodo zaposleni v organizaciji bolj u\xc4\x8dinkoviti, njihovi poslovni partnerji in stranke pa bolj zadovoljni._NEWLINE_Podro\xc4\x8dja lepega vedenja so: odlo\xc4\x8danje, prednostna pravila, pozdravljanje, rokovanje, predstavljanje, uporaba imen in nazivov, poslavljanje, vikanje ali tikanje, izmenjava vizitk, po\xc5\xa1iljanje vabil, lepo vedenje med zaposlenimi, do poslovnih partnerjev in do strank. Poleg tega se poslovni bonton ukvarja tudi s pravili lepega vedenja pri nebesednem in besednem komuniciranju, poslovnimi darili, sprejemanjem poslovnih partnerjev, organizacijo poslovnega sestanka in s pravili vedenja v drugih dr\xc5\xbeavah.\n_START_SECTION_\nPravila lepega vedenja pri nebesednem komuniciranju\n_START_PARAGRAPH_\nRaziskave ka\xc5\xbeejo, da ima v povpre\xc4\x8dnem govoru neposreden pomen besed le 7%, intonacija govora 38%, nebesedno sporo\xc4\x8danje, pa kar 55%. Zato moramo biti zelo pozorni na prvine nebesednega sporo\xc4\x8danja, to so: Pravila glede to\xc4\x8dnosti prvega vtisa, govorice telesa, osebne urejenosti, kodeksa obla\xc4\x8denja, vonja in prostora.\n_START_SECTION_\nPoslovna darila\n_START_PARAGRAPH_\nS poslovnimi darili poka\xc5\xbeemo naklonjenost do sodelavcev, poslovnih partnerjev in drugih ljudi, s katerimi sodelujemo. Darilo lahko pomeni izkazovanje pozornosti, potrditev dobrih medsebojnih odnosov, izra\xc5\xbeanje hvale\xc5\xbenosti, spo\xc5\xa1tovanja in zaupanja. Nekatere dr\xc5\xbeave imajo uzakonjene vrednosti, do katerih sme zaposleni sprejeti darilo. V dr\xc5\xbeavnih institucijah so ta pravila \xc5\xa1e bolj natan\xc4\x8dno dolo\xc4\x8dena. V Sloveniji je omejitev dolo\xc4\x8dena v javni upravi in sicer javni uslu\xc5\xbebenec ne sme sprejemati daril v zvezi z opravljanjem slu\xc5\xbebe, razen protokolarnih in prilo\xc5\xbenostnih daril manj\xc5\xa1e vrednosti, katerih vrednost ne presega 62,59\xe2\x82\xac. Ob sprejemu darila mora uslu\xc5\xbebenec izpolniti poseben obrazec. Pri obdarovanju pazimo, da obdarovanca nikoli ne vpra\xc5\xa1amo, kaj \xc5\xbeeli, da ne izbiramo predragocenih ali preve\xc4\x8d osebnih daril, ne podarjamo cenenih promocijskih daril pomembnim partnerjem, ne podarjamo dveh ali ve\xc4\x8d cenenih daril, ne podarjamo denarja in darilo naj ne bo zavito v celofan ali pentlje. Darilo mora izkazovati pozornost, prijazno gesto, z njim sku\xc5\xa1amo izbolj\xc5\xa1ati odnos do obdarovanca. Izro\xc4\x8dimo ga lahko ob poslovnih stikih in pomembnih obletnicah organizacije.\n_START_SECTION_\nOrganizacija poslovnega sestanka\n_START_PARAGRAPH_\nPri organizaciji poslovnega sestanka moramo upo\xc5\xa1tevati dolo\xc4\x8dena pravila. Pred samimi sestankom dolo\xc4\x8dimo namen in cilj sestanka, izberemo prave udele\xc5\xbeence in primeren kraj in \xc4\x8das. Vodja sestanka naredi scenarij, kjer dolo\xc4\x8di cilj, konkretno vsebino ter merila. Vsebino in dnevni red sestanka mora poslati udele\xc5\xbeencem vnaprej in sicer tri do pet dni pred sestankom, da se le-ti lahko nanj ustrezno pripravijo. \xc5\xa0tevilo to\xc4\x8dk dnevnega reda naj ne bo preveliko, vsaka to\xc4\x8dk dnevnega reda pa mora biti pomembna za doseganje cilja sestanka. Prostor za sestanek naj bo urejen, \xc4\x8dist in prezra\xc4\x8den, poskrbeti moramo tudi za zadostno \xc5\xa1tevilo stolov. Na mizo damo pripravljene kozarce in napitke. S kavo se udele\xc5\xbeencem postre\xc5\xbee, ko \xc5\xbee vsi sedijo, in sicer vsakemu posebej, z desne strani. Na internem sestanku se najprej postre\xc5\xbee vodji, nato pa ostalim po rangu. Na sestanku s poslovnimi partnerji se najprej postre\xc5\xbee glavnemu gostu, nato gostitelju, nato pa izmeni\xc4\x8dno vsem ostalim udele\xc5\xbeencem. Vodja ali sklicatelj sestanka lahko dolo\xc4\x8di tudi sede\xc5\xbeni red na sestanku. Goste vedno posedemo tako, da ne gledajo v vrata, temve\xc4\x8d imajo lep\xc5\xa1i pogled \xe2\x80\x93 pogled na okno. Gostujo\xc4\x8de posedemo skupaj, saj tako la\xc5\xbeje pregledujejo dokumentacijo ali se dogovarjajo med seboj. \xc4\x8ce organiziramo sestanek s tremi razli\xc4\x8dnimi poslovnimi partnerji, jih posedemo za mizo v obliki \xc4\x8drke U. Tako ima vsaka skupina svoj prostor mize. Vodja sestanka potek ves \xc4\x8das usmerja v za\xc4\x8drtano smer, udele\xc5\xbeenci pa sodelujejo pri razpravi. Na koncu vodja povzame dose\xc5\xbeene cilje sestanka, sprejete sklepe in nosilce izvedbe ter se vsem zahvali za udele\xc5\xbebo.\n_START_SECTION_\nPravila vedenja v drugih dr\xc5\xbeavah\n_START_PARAGRAPH_\nPoznavanje tujih poslovnih navad pripomore k bolj\xc5\xa1i komunikaciji s tujimi poslovne\xc5\xbei, omogo\xc4\x8da uspe\xc5\xa1no vodenje razgovora in odnosa v dolgoro\xc4\x8dno uspe\xc5\xa1no sodelovanje. Velja splo\xc5\xa1no pravilo, da smo, \xc4\x8de poslujemo z zahodnimi poslovne\xc5\xbei, lahko bolj odkriti in neposredni pri izra\xc5\xbeanju na\xc5\xa1ih poslovnih \xc5\xbeelja in potreb, ker je poslovno okolje bolj podobno doma\xc4\x8demu; bolj ko se oddaljujemo v arabsko, azijsko in drugo poslovno okolje, bolj moramo biti potrpe\xc5\xbeljivi in previdni, da koga nehote ne u\xc5\xbealimo. \xc5\xa0ale so odli\xc4\x8den na\xc4\x8din prebijanja ledu in ustvarjanja dobrega vzdu\xc5\xa1ja, vendar so ponekod neprimerne, na primer \xc5\xa1ale na ra\xc4\x8dun vere in obi\xc4\x8dajev na vzhodu. Pri po\xc5\xa1iljanju \xc4\x8destitk velja, da se poslovnim strankam po svetu lahko vo\xc5\xa1\xc4\x8di na\xc5\xa1e praznike \xe2\x80\x93 na primer novo leto, vendar ne verskih (npr. bo\xc5\xbei\xc4\x8d). \xc4\x8ce stranko poznate, je zelo primerno, da ji \xc4\x8destitate za njihove praznike in ji tako izka\xc5\xbeete \xc5\xa1e ve\xc4\x8djo pozornost. Navade in pogajalske taktike se po svetu mo\xc4\x8dno razlikuejo, ravno tako je razli\xc4\x8dna tudi govorica telesa in obrazna mimika po narodih. Enaki gibi in izrazi imajo v razli\xc4\x8dnih de\xc5\xbeelah razli\xc4\x8den pomen.'